Party motors word gemaak deur die onderstel, ander deur die enjin. Ander weer deur die sinergie tussen die twee. Party platforms word geruïneer deur te veel krag, of ŉ growwe enjin.
Ek glo BMW het ŉ ander benadering. Ek dink hulle besluit vooraf wat die grootste en sterkste enjin is wat in ŉ platform gesit sal word en ontwerp die onderstel volgens daardie vereistes – dan voel hy altyd of hy die krag baas kan raak.
Tussen dié mededingers is die Audi Q5 se enjin nie op die ander se standaard nie. Die Alfa Romeo Stelvio is die enigste petrolvoertuig tussen hulle. Die X3 en GLC reekse het ŉ magdom enjins en weergawes. Die Volvo is ŉ pragtige pakket maar sy enjin stel teleur en sy brandstofverbruik kan nie by die BMW kers vashou nie. Ek hou die meeste van die X3 en GLC.